**DÁBÁLEAMUS ŠÁŊŊERAT, OANEHAČČAT**

Mii eat leat čielgasit juohkán áššeprosašáŋŋeriidda ja čáppagirjjálašvuođašáŋŋeriidda go erohusat eai leat álo čielgasat. Muhtimiid sáhttá gohčodit seaguhusšáŋŋeriin go oassi dain lea áššeprosa ja muhtin oasit sáhttet čáppagirjjálašvuođašáŋŋeriidda gullat.

ČálliidLágádusa neahttasiidduin gávdnojit čállinskovit mat sáhttet vuođđun šáŋŋeroahpahusas skuvllain. Čállinskovit sáhttet ávkin ja veahkkin ohppiide go áigut logadettiin struktureret dieđuid ja čállosiiddis hukset:

**<linka callinskoviide>**

**Biografiija** –áššeprosašáŋŋer/čáppagirjjiálašvuođasáŋŋer-seaguhus

Biografiijat leat čállosat dehálaš ja dovddus olbmuid birra. Gávdnojit biografiijat girječálliin, dáidáriin, dutkiin ja politihkkáriin. Biografiijas sáhttit lohkat olbmuid beaivválaš eallima birra, ja dehálaš, stuorra dáhpáhusaid birra. Biografiija galgá leat duohta ja bures čállon vai lohkkiide lea miellagiddevaš lohkat. Jos áiggut čállit olbmuid birra geat elle dolin, fertet ohcat dieđuid. Dieđut sáhttet leat eará čállosat su birra, dahje reivvet maid son lea ožžon, soaitá son čálii beaivegirjji? Soaitá eará leat čállán su birra juoidá? Dalle sáhttá daid lohkat ja oažžut dieđuid su birra. Dát bealit sáhttet leat biografiijas mielde:

* Namma
* Goas/gos lea riegádan ja jápmán (jos lea jápmán)
* Mánnávuohta ja bearaš
* Oahppu ja makkár bargu sus lea/lei
* Mii dahká ahte olmmoš lea šaddan dovddus
* Listu mii čájeha buot maid son lea almmustahttán

**Fáktateaksta**- áššeprosašáŋŋer

Fáktateaksta lea seammá go fágateaksta. Fáktateavsttas leat dieđut muhtin fáttá birra. Fáktateaksta galgá leat duohta. Fáktateavstta sáhttá čállit muhtin fáttá birra jos áigu muitit dahje oahppat eambbo fáttá birra. Sáhttá čállit fáktateavstta maiddái go earáide áigu muitalit dahje čájehit juoidá muhtin fáttá birra. Fáktateavsttas ii galgga leat fantasiija ja ii ge galgga čuožžut maid don ieš oaivvildat fáttá birra. Lea vuogas hábmet jurddakártta ovdal go čálligoahtá. Muitit fáktatekstii lasihit gos lea dieđuid viežžan.

**Muitalus -** čáppagirjjálašvuođašáŋŋer

Muitalus lea fantasiijateaksta, muhto sáhttá govvet duohta eallima. Olbmot muitalusas leat diktejuvvon, muhto báiki sáhttá leat duohta dahje fiktiiva (ii duohta). Muitalusas lea álgu, váldooassi ja loahppa. Álggus muitaluvvo gean birra teaksta lea, gos ja goas dáhpáhuvvá. Dasa lassin vel muitaluvvo mii lea čuolbma, váttisvuohta dahje riidu dán muitalusas. Muitalusa álggu sáhttá ná hukset:

1. Gean birra galgá muitalus? Ovdamearkka dihtii: gánda,nieida, *nisu,* almmái, skihpáraččat,
2. Gos dáhpáhuvvá? Ovdamearkka dihtii: stobus, kealláris, *meahcis*, áhku luhtte, gomuvuođas,
3. Goas dáhpáhuvvá? Ovdamearkka dihtii: dál, *dolin*, oktii, ovddit vahkus, jagi 3000,
4. Mii lea váttisvuohta/čuolbma? Ovdamearkka dihtii: givssideapmi, ráhkesvuohta, *ballu*,

oktonasvuohta, riidu, gufihttarat, gopmit, amas olbmot, vuostálastit

Muhtin álgu sáhtašii šaddat ná: *Dolin* lei okta *nisu* gii ásai *meahcis*. Son lei hirbmat *balus*.

**Njálmmálaš muitalus -** čáppagirjjálašvuođašáŋŋer

Don sáhtát earáide muitalit muitalusaid maid leat lohkan dahje gullan. Dus lea lohpi muitalussii lasihit ja muitalusas guođđit dieđuid, gielistit, ja eará láhkai rievdadit muitalusa. Muitalus šaddá dalle DU. Suohtastallat ja bilkidit lea lohpi, nu guhkká go ii leat duohta olmmoš gean bilkida. Ságasteapmi olbmuid gaskkas, muitalusas lea buorre vuohki mo ealáskahttit muitalusa. Du rumašgiella ja jietna lea deháleamos reaiddut go áigu muitalit muitalusa. Guldaleaddjit leat du láhka ja don muitalat njuolga sidjiide. Fertet gal hárjehallat bures ovdal go álggát. Lea dehálaš ahte muittát buot detáljjaid.

**Máinnas** -čáppagirjjálašvuođašáŋŋer

Máinnas ii leat duohta. Eai olbmot eaige báikkit máidnasis leat duođat. Máinnas álgá dábálaččat ná: Lei oktii…. Máidnasis lea dábálaččat golbma dáhpáhusa, olbmo dahje ealli. Máidnasis lea buot lobálaš. Eallit sáhttet hállat ja jáhkkemeahttun dáhpáhusat sáhttet geavvat. Máinnas dábálaččat ii leat nu guhkki. Sáhttá leat boaris ja fievrriduvvon olbmos olbmuid máŋggaid čuđiid jagiid. Álggus dat elle njálmmálaš hámis, muhto maŋimuš čuohtejagiid leat ollu máidnasat čállon. Dál sáhttit mii lohkat máidnasiid mat bohtet amas riikkain, ja maiddái iežamet guovllus. Dávjá lea máidnasa áigumuš oahpahit olbmuide mii lea riekta ja boastut. Buot manná bures, loahpas.

**Jearahallan/Intervju –** čáppagirjjálašvuođašáŋŋer/áššeprosašáŋŋer - seaguhus

Jearahallamis gažadat muhtin olbmo. Galgá álo buori áiggis jearrat jearahallanlobi ja lihtodit áiggi. Olmmoš galgá diehtit ahte son jearahallo, ja ahte don áiggut čállit dahje eará láhkai almmuhit dudno ságasteami. Gažadeami bokte sáhttá:

* Oažžut dieđuid muhtin ášši birra
* Oažžut diehtit maid olmmoš jurddaša ášši birra
* Oažžut dieđuid olbmo eallima birra
* Oažžut diehtit maid olmmoš jurddaša ja dovdá

Jearahallan dáhpáhuvvá njálmmálaččat. Don jearat ja olmmoš vástida. Jearahaladettiin sáhtát noteret ja čállit muhtin sániid das maid son muitala. Sáhtát maid báddet ságasteami, jos oaččut lobi. Lea vuogas hábmet gažaldagaid ovdal go deaivvadat suinna gean áiggut gažadit. Dattege sáhttá ahte sus badjánit vástádusat maid birra háliidat eambbo diehtit. Dalle fertet ráhkadastit gažaldagaid maid it lean ovdagihtii ráhkkanan. Lea vuogas geavahit dáid jearransániid go áigu jearrat: *mii, gii, gos, goas, mo, manne* , *makkár*, ja *guhte*.

**Čoahkkáigeassu** –áššeprosa /čáppagirjjálašvuođašáŋŋer - seaguhus

Čoahkkáigeassu lea unna oasáš muhtin teavsttas. Čoahkkáigeasu sáhttá čállit eanaš teavsttain. Sáhttit čállit čoahkkáigeasu muhtin girjjis, muitalusas, fáktateavsttas dahje filmmas. Don geavahat sániid maid ieš áddet, ja čálát oanehaččat. Fertet váruhit ahte čálát dušše dan maid leat lohkan, dahje oaidnán. Don it galgga lasihit, diktet dahje muitalit iežat oaiviliid. Dušše deháleamos dieđut galget čoahkkáigessui. Čoavddasánit leat ávkkálaččat go galgá čállit čoahkkáigeasu.

**Dramatiseren -**čáppagirjjálašvuođašáŋŋer

Go áigu dramatiseret juoidá, de váldá muhtin muitalusa ja ráhkada das čájálmasa. Jos ii leat gárvves muitalus, de sáhttá čállit muitalusa mas lea ollu replihkat. Lea vuogas vuos gávdnat báikki dahje saji gos áigu čájehit, ja bidjat sadjái stuoluid , bevddiid ja eará dávviriid maid dárbbaša. Digaštallet makkár kostymaid ja maid eará ávdnasiid dárbbaša. Mearridehpet dárbbaša go muhtin gii muitala osiid muitalusas maid ii leat nu álki replihkaid bokte čájehit.

**Sárggusráiddut –** čáppagirjjálašvuođašáŋŋer/áššeprosašáŋŋer- seaguhus

Sárggusráidu lea muitalus mii muitaluvvo govaiguin ráiddus maŋŋálaga. Muitalus sáhttá leat oanehaš dahje guhkki. Sárggusráidduin main leat sánit, leat sihke sánit ja govat mielde muitaleamen muitalusa. Muhtimin govat muitalit eambbo go teaksta. Eanaš áigge dát veahkeheaba guđet guoimmi muitalit muitalusa. Sárggusráidduin sáhttit muhtimin lohkat jienaid. Daid gohčodat onomatopoetikon. Sii geat hállet sárggusráiddus ožžot hállanmearkka, dahje hállansaji.Dát hábmejuvvo dan mielde makkár hállanvuohki lea sus gii hállá (čuorvu, huiká, čeargu, savkala, cealká, smiehttá, jurddaša, ) Čilgejumit leat dábálaččat njealječiegat teakstabovssaid siste. Sárggusráidduid bokte mii sáhttit oahppat ollu dáhpáhusaid birra maid muđui livččet ferten ollu lohkat.

**Beaivegirji -**čáppagirjjálašvuođašáŋŋer

Beaivegirjji lea persovnnalaš čála. Beaivegirjái čohkket muittuid ja jurdagiid mat leat hui priváhta ja maid earát eai galgga beassat oaidnit dahje lohkat. Riektačállin, ja giehtačála ii leat dehálaš.

**Reivvet -**čáppagirjjálašvuođašáŋŋer

Reivve lea persuvnnalaš čála dihto olbmuid. Don bijat olbmo nama dasa ja čála lea jurddašuvvon sutnje, ja ii earáide. Konvoluhtta lea giddejuvvon dassá go son dan rahpá. Lea dábálaš ahte reivves čuožžu dáhton ja áigelohku. Álggus čuožžu lohkki namma ja čujuhus. Loahpas čuožžu gii lea čállán ja sadden reivve. Čála ja giella ferte heivehuvvot su mielde gii galgá lohkat. Jos reivve lea formála, de ferte riektačállin ja giehtačála hui dárkil

**Reportáša** -áššeprosašáŋŋer

Reportášat leat áviissain, vahko-bláđiin, interneahtas ja áigičállosiin. Reportáša lea fágateaksta. Reportáša čilge mii lea dáhpáhuvvan. Ođasreportášat ja lášmmohallanreportášat leat dábálačča. Journalistta namma čuožžu dávjá reportáša bálddas. Journalista ii galgga muitalit maid son oaivvilda, dušše dan maid son lea oaidnán. Journalista dahje reportár dávjá leamaš dan báikkis gos dáhpáhus leamaš. Áviisareportášain lea bajilčála ja ingressa ovdal váldoteavstta. Ingressas lea čoahkkáigeassu ođđasis. Bajilčála lea dávjá hábmejuvvon stuorra ja čalbmáičuohcci bustávaiguin ja dan sisdoallu galgá “fáhtet” čálli nu ahte sus šaddá miella oastit áviissa.

Jearaldagat mat sáhttet leat ávkkálačča ovdal go hábmegoahtá reportáša:

* Mii lea dáhpáhuvvan?
* Gos lea dáhpáhuvvan?
* Geasa lea dáhpáhuvvan/čuohcan?
* Goas lea dáhpáhuvvan?
* Manne dahje mo dáhpáhuvai?
* Mii geavvá viidáset?

**Raporta** -áššeprosašáŋŋer

Raporta lea fágateaksta. Dat lea diehtu dahje čoahkkáigeassu mii čilge mo barggu čađaha. Luonddufágas čállit dávjá raportta go leat iskosiid čađahan. Raporta čilge makkár ávdnasiid leat geavahan, maid háliidit gávnnahit ja mo don leat barggu čađahan. Raportii ii galgga čállit iežas jurdagiid ja oaiviliid. Dát čuoggát galget raporttas mielde:

* Dán áiggun gávnnahit:
* Ávdnasat (maid dárbbaša go áigu čađahit iskosa):
* Dán mun/mii dahken/dagaimet (mo):
* Bohtosat (ná šattai):

**Referáhta** -áššeprosašáŋŋer

Referáhta lea dábáleamos šáŋŋer mii geavahuvvo oahpahusas ja ohppiid gaskkas. Lea dábálaš čállit referáhta beassášluomus, fágaloggaid čállimis dahje oahppomátkkiin. Referáhta šáŋŋerdovdomearka lea ahte dat lea huksejuvvon kronologalaččat áiggi ja dáhpáhusaid dáfus. Oahppi sáhttá geavahit áigelinnjá veahkkin álgočállosis. Dasa sáhttá bardit mii ja gos dáhpáhuvai vuosttamužžan, nubbin, jna. Dasto son sáhttá geavahit iešguđet čanastatsániid go áigu čállit ja goarrut oktii cealkagiid nu ahte šaddá referáhta. Lea dehálaš veahkehit dahje modelleret/čájehit ovdamearkkaid ohppiide ahte gávdnojit eará čanastatsánit go: *“ja de” ja “de”.* Referáhtas galget dušše váldodieđut. Persovnnalaš jurdagat ja ideat eai galgga. Bloggen lea internehttii čállit referáhta das maid lea bargan, duddjon, ráhkadan dahje hábmen. Dalle sáhttet ollugat lohkat ja oahppat dan birra maid don barggat.

Reportáša, raporta ja referáhta geavahuvvojit dávjá seahkalaga go dat leat sullasaččat. Muhtin ohppiidčállosiin sáhttá vuohttit veahá reportáša, veahá raportta ja veahá referáhta.